CELEX: 62010TN0301
Language: lt
Date: 2010-07-14 00:00:00
Title: Byla T-301/10: 2010 m. liepos 14 d. pareikštas ieškinys byloje In ‘t Veld prieš Komisiją

25.9.2010   
            
            
               LT
            
            
               Europos Sąjungos oficialusis leidinys
            
            
               C 260/18
            
         2010 m. liepos 14 d. pareikštas ieškinys byloje In ‘t Veld prieš Komisiją
   
   (Byla T-301/10)
   ()
   2010/C 260/25
   Proceso kalba: anglų
   
      Šalys
   
   
      Ieškovė: Sophie in ‘t Veld (Briuselis, Belgija), atstovaujama advokatų O. Brouwer ir J. Blockx
   
      Atsakovė: Europos Komisija
   
      Ieškovės reikalavimai
   
   
               —
            
            
               Panaikinti 2010 m. gegužės 4 d. Komisijos sprendimą ref. SG.E.3/HP/psi-Ares (2010) 234950, kuriuo atsisakoma visiškai patenkinti ieškovės patvirtinantį prašymą susipažinti su dokumentais, ir
            
         
               —
            
            
               Priteisti iš atsakovės bylinėjimosi išlaidas, įskaitant visas galimai į bylą įstosiančių šalių išlaidas.
            
         
      Ieškinio pagrindai ir pagrindiniai argumentai
   
   Šiuo ieškiniu ieškovė, remdamasi SESV 263 straipsniu, siekia, kad būtų panaikintas 2010 m. gegužės 4 d. Komisijos sprendimas, kuriuo visiškai atmetamas pagal Reglamentą (EB) Nr. 1049/2001 (1) ieškovės pateiktas prašymas leisti susipažinti su dokumentais, susijusiais su derybomis dėl naujo prekybinio susitarimo dėl kovos su klastojimu.
   Ieškiniui pagrįsti ieškovė nurodo tokius pagrindus:
   
                
            
            
               Pirma, Komisijos sprendimu pažeidžiama Reglamento Nr. 1049/2001 8 straipsnio 3 dalis tiek, kiek Komisija atsisako leisti susipažinti su tam tikrais ieškovės prašomais dokumentais ir nepaaiškina atsisakymo priežasčių.
            
         
                
            
            
               Antra, aptariamas sprendimas grindžiamas neteisingu Reglamento Nr. 1049/2001 4 straipsnio 4 dalies aiškinimu, nes Komisija šios nuostatos nelaikė procedūros reikalavimu dėl konsultacijų su trečiaisiais asmenimis ir ją faktiškai taikė kaip papildomą nuo pareigos atskleisti dokumentus nukrypti leidžiančią nuostatą.
            
         
                
            
            
               Trečia, Komisijos sprendime neteisingai taikoma teisė, būtent Reglamento Nr. 1049/2001 4 straipsnio 1 dalies a punkto trečioji įtrauka:
               
                           —
                        
                        
                           pirma, dėl to, kad Komisijos nurodyti viešosios tvarkos pagrindai iš esmės negali būti susiję su išimtimi dėl viešojo intereso apsaugos, kiek tai susiję su Europos Sąjungos tarptautiniais santykiais,
                        
                     
                           —
                        
                        
                           antra, dėl to, kad ginčijamame sprendime yra akivaizdžių dokumentų vertinimo klaidų.
                        
                     
         
                
            
            
               Be to, jei Bendrasis Teismas nuspręstų, kad tam tikra ieškovės prašomų dokumentų dalis susijusi su Reglamento Nr. 1049/2001 4 straipsnio 1 dalies a punkto trečia įtrauka, ieškovė pabrėžia, kad 4 straipsnio 6 dalis buvo taikyta neteisingai ir kad buvo pažeistas proporcingumo principas, nes Komisija nenumatė galimybės iš dalies patenkinti leidimą susipažinti su dokumentais ir neleisti susipažinti su tomis dokumentų dalimis, dėl kurių toks atsisakymas būtų pagrįstas ir neišvengiamai reikalingas.
            
         
                
            
            
               Galiausiai ieškovė taip pat teigia, kad Komisija neįvykdė pareigos motyvuoti aptariamą sprendimą ir taip pažeidė SESV 296 straipsnį.
            
         
      (1)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, p. 43; 2004 m. Specialusis leidimas lietuvių k., 1 sk., 3 t., p. 331).